**Република Србија**

**Град Ужице**

**Градска општина Севојно**

#  УПУТСТВО

**ЗА ПОДНОШЕЊЕ ПРИЈАВЕ ЗА ПОСЕБНЕ ПРОГРАМЕ**

**У ОБЛАСТИ СПОРТА У ГРАДСКОЈ ОПШТИНИ СЕВОЈНО**

 **ЗА 2025. ГОДИНУ**

 **Севојно**

 **2025. година**

1. **Општи подаци**

Посебни програми из области спорта утврђени су Законом о спорту („Сл. гласник РС“, бр.10/16) (у даљем тексту: Закон), Одлукoм о финансирању програма којима се задовољавају потребе и интереси грађана у области спорта у граду Ужицу („Службени лист града Ужица“, број 45/18) и Правилником о финанасирању програма којима се задовољавају потребе и интереси грађана у области спорта у граду Ужицу („Службени лист града Ужица“, број 45/18), који се примењују и на Градску општину Севојно, и то за следеће програмске активности:

1. обезбеђивање услова и организација спортских кампова за спортски развој талентованих спортиста и унапређење квалитета стручног рада са њима;
2. унапређење заштите здравља спортиста и обезбеђивање адекватног спортско-здравственог образовања спортиста, посебно младих, укључујући и антидопинг образовање;
3. спречавање негативних појава у спорту (допинг, насиље и недолично понашање, намештање спортских резултата и др.);
4. рационално и наменско коришћење спортских сала и спортских објеката у државној својини чији је корисник јединица локалне самоуправе кроз одобравање њиховог коришћења за спортске активности и доделу термина за тренирање учесника у систему спорта.

 Може се поднети само један предлог програма од стране једног носиоца – спортске организације;

 **2. Ко може бити подносилац програма**

Право подношења пријаве имају правна лица која имају регистровано седиште на територији Градске општине Севојно, и то:

1. Спортске организације (спортски клубови и спортска друштва)
2. Предшколске установе и школе (ове установе имају статус организација у области спорта, у складу са Законом, у односу на програме везане за организоване ваннаставне спортске активности ученика кроз школске спортске секције, школска спортска удружења и екипе, организовано физичко васпитање деце предшколског узраста кроз игру и спортске активности, као и у односу на обављање стручног рада у спорту).

 **3. Које услове мора испунити подносилац програма**

Подносилац програма мора испунити следеће услове

1. да буде уписан у одговарајући регистар у складу са Законом;
2. да искључиво или претежно послује на недобитној основи, ако Законом није другачије одређено;
3. да има седиште на територији Градске општине Севојно;
4. да је директно одговоран за реализацију програма;
5. да је претходно обављао делатност у области спорта најмање једну годину;
6. да је са успехом реализовао претходно одобрене програме чији је извештај о реализацији прихваћен у целости, осим у случају да програм подноси први пут;
7. да испуњава услове за обављање спортских активности и делатности у складу са Законом, a које су у вези са предлогом програма;
8. да располаже капацитетима за реализацију програма.

 **4. Апликациони формулар и пратећа документација**

 Подносилац програма је обавезан да поднесе

1. предлог програма на утврђеном обрасцу (апликационом формулару), који мора бити потпун, јасан, прецизан и садржати веродостојне податке и пратећу документацију, и то:
2. пропратно писмо у коме су наведене основне информације о носиоцу програма (кратак историјат спортске организације);
3. копије дипломе или важеће лиценце тј. доказ да је у питању спортски стручњак за наведене учеснике у реализацији пројекта - непосреднe реализаторe у обрасцу пријаве ;
4. копију решења о регистрацији;
5. изјаву о партнерству уколико постоји таква врста сарадње (изјава о партнерству треба да буде потписана и достављена уз апликациони формулар за све партнере на програму).

 Није могуће накнадно вршити допуну тражене документације.

 Пријаве се попуњавају искључиво електронски.

Ручно попуњене пријаве се неће разматрати.

|  |
| --- |
| **5. Критеријуми за вредновање програма** |

 Предложени посебни програми у погледу квалитета, садржине и природе требало би да испуњавају следеће критеријуме:

1. да доприносе задовољавању општег интереса грађана у области спорта утврђених Законом;
2. да имају значајан и дуготрајан утицај на развој спорта на територији градске општине;
3. да су у складу са Законом, Националном стратегијом развоја спорта у Републици Србији;
4. да су у складу са условима, критеријумима и циљевима наведеним у јавном позиву, код посебних програма;
5. да се реализују на територији Градске општине Севојно,
6. да ће се реализовати у текућој години;
7. да предвиђају ангажовање одговарајућег броја учесника у програму, потребне ресурсе за

 реализацију програма, као и да не постоји никаква сумња у могућност реализовања програма;

1. да активности предвиђене програмом нису већ обухваћене одобреним годишњим програмом

 носиоца.

Одобрени програми се финансирају у висини и под условима који обезбеђују да се уз најмањи утрошак средстава из буџета градске општине постигну намеравани резултати.

Финансирање активности из програма може да обухвати само директне трошкове реализације програма који су оправдани, стварни и у непосредној вези са циљевима реализације програма.

|  |
| --- |
| 1. **Програми који се неће разматрати**
 |

Неће се разматрати програми уколико је подносилац програма:

1. у поступку ликвидације, стечаја и под привременом забраном обављања делатности;
2. блокади пословног рачуна, има пореске дугове или дугове према организацијама социјалног осигурања;
3. у последње две године правноснажном одлуком кажњен за прекршај или привредни преступ у вези са његовом делатношћу;
4. претходно добијена средства из буџета градске општине у потпуности ненаменски употребио или својим пропустом није постигао у битном делу планиране ефекте програма којима се остварује општи интерес у области спорта; у овом случају не може добијати средства из јавних прихода за реализацију својих програма две године од дана када су утврђени пропусти.

  **7. Избор програма**

 Поступак избора посебних програма који се реализују у 2025. години спроводи Комисија за оцену програма у обасти спорта. Комисија може тражити додатна објашњења од подносиоца пријаве и позвати на разговор овлашћене представнике подносиоца пријаве, као и додатну документацију на увид, а која нијe предвиђена овим Упутством.

Са подносиоцем одобреног програма Градска општина Севојно закључује уговор у складу са Законом. Уколико се подносилац одобреног програма не одазове позиву за закључење уговора у року од 8 (осам) дана од дана пријема позива или не изврши тражена прецизирања и интервенције у предлогу програма, сматраће се да је одустао од пријаве.

|  |
| --- |
|  **8. Подношење пријава на јавни позив**  |

Пријаве се морају доставити у затвореним ковертима.

Начини достављања: Препорученом поштом на адресу: Градска општина Севојно, Миливоја Марића 40, Севојно или предајом на писарници.

 Коверат треба да садржи: **Пријаву на јавни позив** (апликациони формулар) и **пратећу документацију и то штампани оригинал и 1 копију (2 примерка).**

 На предњој страни коверте назначити: Пријава на Јавни позив за посебне програме у области спорта у 2025. години, а на полеђини коверте обавезно навести назив и адресу подносиоца пријаве.

**Рок за подношење пријава** истиче закључно са 15.08.2025. године.